CELEX: 32021D0032
Language: fi
Date: 2021-01-13 00:00:00
Title: Komission täytäntöönpanopäätös (EU) 2021/32, annettu 13 päivänä tammikuuta 2021, Luxemburgin ympäristökeskuksen biosidivalmisteen BIOBOR JF markkinoilla saataville asettamisen ja käytön sallimiseksi toteuttaman toimen jatkamisesta Euroopan parlamentin ja neuvoston asetuksen (EU) N:o 528/2012 55 artiklan 1 kohdan mukaisesti (tiedoksiannettu numerolla C(2021) 13) (Ainoastaan ranskankielinen teksti on todistusvoimainen)

18.1.2021   
               
               
                  FI
               
               
                  Euroopan unionin virallinen lehti
               
               
                  L 15/7
               
            
         KOMISSION TÄYTÄNTÖÖNPANOPÄÄTÖS (EU) 2021/32,
         annettu 13 päivänä tammikuuta 2021,
         Luxemburgin ympäristökeskuksen biosidivalmisteen BIOBOR JF markkinoilla saataville asettamisen ja käytön sallimiseksi toteuttaman toimen jatkamisesta Euroopan parlamentin ja neuvoston asetuksen (EU) N:o 528/2012 55 artiklan 1 kohdan mukaisesti
         
            
               (tiedoksiannettu numerolla C(2021) 13)
            
         
         (Ainoastaan ranskankielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1) ja erityisesti sen 55 artiklan 1 kohdan kolmannen alakohdan,
         sekä katsoo seuraavaa:
         
                     (1)
                  
                  
                     Luxemburgin ympäristökeskus, jäljempänä ’toimivaltainen viranomainen’, hyväksyi 4 päivänä toukokuuta 2020 asetuksen (EU) N:o 528/2012 55 artiklan 1 kohdan ensimmäisen alakohdan mukaisesti päätöksen (jota muutettiin myöhemmin 19 päivänä kesäkuuta 2020 ja 7 päivänä lokakuuta 2020), jolla sallitaan 31 päivään lokakuuta 2020 asti BIOPOR JF -biosidivalmisteen asettaminen saataville ja käyttö ammattikäytössä pysäköityjen ilma-alusten polttoainesäiliöiden ja polttoainejärjestelmien antimikrobikäsittelyä varten, jäljempänä ’toimi’. Toimivaltainen viranomainen ilmoitti toimesta perusteluineen komissiolle ja muiden jäsenvaltioiden toimivaltaisille viranomaisille mainitun asetuksen 55 artiklan 1 kohdan toisen alakohdan mukaisesti.
                  
               
                     (2)
                  
                  
                     Toimivaltaisen viranomaisen toimittamien tietojen mukaan toimi oli tarpeen kansanterveyden suojelemiseksi. Ilma-alusten polttoainesäiliöiden ja polttoainejärjestelmien mikrobiologinen saastuminen voi johtaa ilma-aluksen moottorin toimintahäiriöihin ja vaarantaa sen lentokelpoisuuden, mikä näin ollen vaarantaa matkustajien ja miehistön turvallisuuden. Covid-19-pandemia ja siihen liittyvät lentorajoitukset johtivat siihen, että lukuisia ilma-aluksia pysäköitiin väliaikaisesti. Ilma-aluksen liikkumattomuus on mikrobiologista saastumista pahentava tekijä.
                  
               
                     (3)
                  
                  
                     BIOBOR JF sisältää aineita 2,2’-(1-metyylitrimetyleenidioksi)bis-(4-metyyli-1,3,2-dioksaborinaani) (CAS-numero 2665-13-6) ja 2,2’-oksibis (4,4,6-trimetyyli-1,3,2-dioksaborinaani) (CAS-numero 14697-50-8), jotka ovat tehoaineita, joita käytetään valmisteryhmän 6 biosidivalmisteissa tuotteiden varastoinnissa käytettävinä säilytysaineina siten kuin asetuksen (EU) N:o 528/2012 liitteessä V määritellään. Koska nämä tehoaineet eivät sisälly asetuksessa (EU) N:o 528/2012 tarkoitettuun kaikkien biosidivalmisteissa käytettyjen vanhojen tehoaineiden järjestelmällistä arviointia koskevaan työohjelmaan, josta säädetään komission delegoidun asetuksen (EU) No 1062/2014 (2) liitteessä II, ne on arvioitava ja hyväksyttävä ennen kuin niitä sisältäville biosidivalmisteille voidaan myöntää lupa kansallisella tai unionin tasolla.
                  
               
                     (4)
                  
                  
                     Komissio sai toimivaltaiselta viranomaiselta 16 päivänä lokakuuta 2020 perustellun pyynnön toimen jatkamiseksi asetuksen (EU) N:o 528/2012 55 artiklan 1 kohdan kolmannen alakohdan mukaisesti. Perusteltu pyyntö tehtiin, koska huolenaiheena oli, että lentoliikenteen turvallisuus voisi edelleen vaarantua ilma-alusten polttoainesäiliöiden ja polttoainejärjestelmien mikrobiologisen saastumisen vuoksi ja katsottiin, että BIOBOR JF on välttämätön tällaisen mikrobiologisen saastumisen torjumiseksi.
                  
               
                     (5)
                  
                  
                     Toimivaltaisen viranomaisen toimittamien tietojen mukaan ainoa vaihtoehtoinen biosidivalmiste, jota ilma-alusten ja moottorien valmistajat suosittelevat mikrobiologisen saastumisen käsittelyyn, vedettiin markkinoilta maaliskuussa 2020, koska kyseisellä valmisteella suoritetun käsittelyn jälkeen havaittiin vakavia moottorin toimintahäiriöitä.
                  
               
                     (6)
                  
                  
                     Kuten toimivaltainen viranomainen on esittänyt, ilma-alusten polttoainesäiliöiden ja polttoainejärjestelmien mikrobiologisen saastumisen käsittely mekaanisesti edellyttää säännöllisten tyhjennysten järjestämistä ja tyhjennysnäytteiden mikrobiologista testausta, mikä vaatii lisää henkilökuntaa ja monimutkaisten järjestelmien perustamista näytteenottoa ja näytteiden laboratoriotestausta varten, eikä tämä vaikuta tarkoituksenmukaiselta Luxemburgin lentolaivastoon nähden. Lisäksi saastuneiden säiliöiden manuaalinen puhdistus – jota tarvitaan, jos saastumista havaitaan – altistaisi työntekijät myrkyllisille kaasuille, ja sitä olisi vältettävä.
                  
               
                     (7)
                  
                  
                     Toimivaltaisen viranomaisen toimittamien tietojen mukaan BIOBOR JF:n valmistaja on ryhtynyt toimenpiteisiin normaalin luvan saamiseksi valmisteelle, ja sen sisältämien tehoaineiden hyväksyntää koskevan hakemuksen toimittamista odotetaan varhain vuonna 2021. Tehoaineiden hyväksyntä ja sen jälkeen luvan myöntäminen biosidivalmisteelle olisi pysyvä ratkaisu tulevaisuutta varten, mutta näiden menettelyjen saattaminen päätökseen vie huomattavasti aikaa.
                  
               
                     (8)
                  
                  
                     Koska ilma-alusten polttoainesäiliöiden ja polttoainejärjestelmien mikrobiologisen saastumisen puutteellinen torjuminen voisi vaarantaa lentoliikenteen turvallisuuden eikä kyseistä vaaraa voida riittävästi torjua käyttämällä toista biosidivalmistetta tai muita keinoja, on aiheellista sallia, että toimivaltainen viranomainen jatkaa toimea enintään 550 päivän jaksolla alkaen sitä päivää seuraavasta päivästä, jona toimivaltaisen viranomaisen 4 päivänä toukokuuta 2020 hyväksymässä päätöksessä, sellaisena kuin se on muutettuna 7 päivänä lokakuuta 2020, sallittu 180 päivän alkuperäinen jakso päättyy.
                  
               
                     (9)
                  
                  
                     Koska toimi on rauennut 1 päivänä marraskuuta 2020, tätä päätöstä olisi sovellettava taannehtivasti.
                  
               
                     (10)
                  
                  
                     Tässä päätöksessä säädetyt toimenpiteet ovat pysyvän biosidivalmistekomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Luxemburgin ympäristökeskus voi jatkaa 5 päivään toukokuuta 2022 asti toimea, jolla sallitaan BIOBOR JF -biosidivalmisteen asettaminen saataville markkinoilla ja käyttö ammattikäytössä pysäköityjen ilma-alusten polttoainesäiliöiden ja polttoainejärjestelmien antimikrobikäsittelyä varten.
         
         
            2 artikla
            Tämä päätös on osoitettu Luxemburgin ympäristökeskukselle.
            Sitä sovelletaan 1 päivästä marraskuuta 2020.
         
         
            Tehty Brysselissä 13 päivänä tammikuuta 2021.
            
               
                  Komission puolesta
               
               Stella KYRIAKIDES
               
                  Komission jäsen
               
            
         
         
            (1)  EUVL L 167, 27.6.2012, s. 1.
         
            (2)  Komission delegoitu asetus (EU) N:o 1062/2014, annettu 4 päivänä elokuuta 2014, Euroopan parlamentin ja neuvoston asetuksessa (EU) N:o 528/2012 tarkoitetusta kaikkien biosidivalmisteissa käytettyjen vanhojen tehoaineiden järjestelmällistä arviointia koskevasta työohjelmasta (EUVL L 294, 10.10.2014, s. 1).